Den hollandske storklub Ajax Amsterdam trækker i Pione Sisto. Og U21-landsholdsspilleren løber langt fra væk.

Han kom slet ikke på banen, da de danske U21-drenge tirsdag aften spillede sig i EM-semifinalen. Det lod dog ikke til at genere den 19-årige Tjørring-knægt.

Og hvorfor skulle det også det? Det går forrygende for årets største profil i Superligaen. Han er dansk mester med FC Midtjylland, han er i EM-semifinalen med Danmark, og et OL venter lige om hjørnet.

Det samme gør en guldrandet kontrakt med en stor udenlandsk klub formentlig. Bejlerne står i kø, og blandt de mest aggressive findes danskerklubben Ajax Amsterdam.

Ifølge BTs oplysninger står hollænderne klar med en check på 45 millioner kroner, og den dag buddet tikker ind på sportsdirektør Claus Steinleins kontor, vil hovedpersonen selv ikke ryste på hovedet.

»Jeg tror alle vil synes, at Ajax er en spændende klub. Det vil jeg også selv mene, det er. Mere ved jeg ikke om det. Jeg ved, der sker en hel masse,« siger Pione Sisto til BT.

»Jeg har selvfølgelig ambitioner om en dag at prøve noget større. Så kommer der en god mulighed både for mig og FC Midtjylland, og det hele går op i en højere enhed, er jeg selvfølgelig klar til at slå til, når den dag kommer,« fortsætter han.

Hollænderne må dog vente lidt. Inden matchvinderen fra den første EM-kamp mod tjekkerne vil tale med udenlandske klubber, skal U21-slutrunden nemlig overstås. Det er den enten efter semifinalen på lørdag eller – som det forhåbentlig ender med – efter finalen på tirsdag.

»Hvis der skulle ske noget, er det selvfølgelig efter slutrunden. Det er mest optimalt både for mig og holdet, at jeg tænker på sådan noget efter slutrunden,« slutter Sisto.